Il-21 Summit bejn l-UE u ċ-Ċina seħħ fid-9 ta' April fi Brussell, u pprovda forum għal ħidma flimkien fl-ogħla livell u biex tiġi avvanzata r-relazzjoni fir-rigward tal-aġendi bilaterali u multilaterali. Il-President tal-Kummissjoni Jean-Claude Juncker u l-President tal-Kunsill Ewropew Donald Tusk irrappreżentaw lill-Unjoni Ewropea fis-Summit. Ir-Repubblika tal-Poplu taċ-Ċina kienet irrappreżentata mill-Premier Li Keqiang. Ir-Rappreżentant Għoli tal-UE għall-Affarijiet Barranin u l-Politika ta' Sigurtà/il-Viċi President tal-Kummissjoni Ewropea, Federica Mogherini, u l-Viċi President tal-Kummissjoni Ewropea għall-Impjiegi, it-Tkabbir, l-Investiment u l-Kompetittività, Jyrki Katainen, attendew is-Summit ukoll. “Fid-dinja tal-lum, is-sħubija tagħna hija iktar importanti minn qatt qabel. Aħna għandna l-istess twemmin li meta naħdmu flimkien nagħmlu d-dinja post aktar b'saħħtu, aktar sikur u aktar għani”, qal il-President Jean-Claude Juncker. “Bħala ħbieb tajbin, għandna nkunu onesti wkoll billi ngħidu li għadu ma sarx biżżejjed biex nimxu lejn relazzjoni ekonomika aktar bilanċjata u reċiproka jew biex inwettqu l-impenji li saru fis-Summit tas-sena li għaddiet f'Beijing, b'mod partikolari dwar il-kummerċ u l-investiment. L-Ewropa trid tinvesti aktar fiċ-Ċina – u tagħmel aktar kummerċ magħha. Iżda biex dan iseħħ hemm bżonn li jkun hemm ir-regoli li jippermettu lill-kummerċ u l-investiment jevolvu. Irridu naħdmu maċ-Ċina, għaliex nemmnu fil-potenzjal tas-sħubija tagħna.” Il-kummenti sħaħ tal-President Juncker waqt il-konferenza stampa konġunta ta' wara s-Summit huma disponibbli online. L-Unjoni Ewropea u ċ-Ċina ħarġu Dikjarazzjoni Konġunta tas-Summit. Approċċ tal-UE realistiku, assertiv u multidimensjonali Filwaqt li l-influwenza ekonomika u politika taċ-Ċina tagħmilha sieħeb vitali għall-Unjoni Ewropea, kif ukoll vice versa, hemm apprezzament dejjem jikber fl-Ewropa li l-bilanċ tal-isfidi u l-opportunitajiet ippreżentati miċ-Ċina nbidel. F'konformità mal-Komunikazzjoni Konġunta dwar iċ-Ċina tax-xahar li għadda u d-diskussjoni fost il-mexxejja tal-UE matul id-diskussjoni tal-Kunsill Ewropew ta' Marzu, l-UE ssegwi approċċ realistiku u multidimensjonali bil-ħsieb li jiġu żgurati relazzjonijiet ġusti, bilanċjati u ta' benefiċċju reċiproku. L-UE se taħdem għal relazzjoni ekonomika aktar bilanċjata maċ-Ċina filwaqt li fl-istess ħin tfittex impenn akbar fi kwistjonijiet globali u multilaterali, inkluża r-riforma tal-Organizzazzjoni Dinjija tal-Kummerċ. Flimkien mad-Dikjarazzjoni Konġunta tas-Summit, li turi l-firxa u l-profondità tal-kooperazzjoni bejn l-UE u ċ-Ċina, intlaħaq qbil dwar għadd ta' riżultati tanġibbli konkreti oħra waqt is-Summit, fosthom: Iż-żamma tas-sistema kummerċjali internazzjonali bbażata fuq ir-regoli u t-tisħiħ tal-kummerċ u l-investiment bilaterali Fis-Summit, l-UE u ċ-Ċina kkonfermaw l-appoġġ sod tagħhom għas-sistema kummerċjali multilaterali bbażata fuq ir-regoli, trasparenti, nondiskriminatorja, miftuħa u inklużiva, bl-Organizzazzjoni Dinjija tal-Kummerċ (WTO) fil-qalba tagħha. Filwaqt li jibnu fuq il-ħidma tal-grupp ta' ħidma konġunt dwar ir-riforma tad-WTO stabbilit fis-summit tas-sena li għaddiet, se jintensifikaw id-diskussjonijiet bil-għan li jsaħħu r-regoli internazzjonali dwar is-sussidji industrijali. L-għan komuni ta' kooperazzjoni fil-kummerċ u l-investiment bilaterali bbażata fuq prinċipji kondiviżi, inkluż l-iżgurar ta' kundizzjonijiet ekwi, kien wieħed mis-suġġetti ewlenin diskussi. L-UE u ċ-Ċina tennew ir-rieda tagħhom li jipprovdu lil xulxin b'aċċess usa' u mhux diskriminatorju għas-suq. B'dan il-ħsieb, il-partijiet se jaħdmu b'ħeffa fuq numru ta' ostakli ewlenin għall-aċċess għas-suq qabel is-Summit li jmiss bejn l-UE u ċ-Ċina. Sar ukoll progress fin-negozjati li għaddejjin dwar il-Ftehim ta' Investiment, li huwa prijorità ewlenija biex jinżamm ambjent tan-negozju miftuħ, prevedibbli, ġust u trasparenti għall-investituri Ewropej u Ċiniżi. Il-mexxejja impenjaw ruħhom li jiksbu progress deċiżiv biex jikkonkludu n-negozjati fl-2020. F'dan ir-rigward, huma stabbilixxew ukoll mekkaniżmu politiku biex jimmonitorjaw kontinwament il-progress fin-negozjati. Bi ftehim proviżorju milħuq dwar it-test tal-ftehim dwar l-Indikazzjonijiet Ġeografiċi (IĠ) u dwar il-protezzjoni għall-maġġoranza tal-ismijiet tal-IĠ, il-Mexxejja impenjaw ruħhom li jaħdmu flimkien biex isolvu l-kwistjonijiet li fadal biex jiġu konklużi n-negozjati fl-2019. L-UE u ċ-Ċina qablu li l-kapaċità żejda tal-azzar għadha sfida globali li teħtieġ reazzjonijiet kollettivi. Għal dan il-għan, l-UE u ċ-Ċina se jkomplu l-komunikazzjoni fil-Forum Globali dwar il-Kapaċità Eċċessiva tal-Azzar, qabel ir-rapport sostantiv sa Ġunju 2019. L-UE u ċ-Ċina ffirmaw Memorandum ta' Qbil dwar djalogu fil-qasam tal-Kontroll tal-Għajnuna mill-Istat u r-Rieżami tal-Kompetizzjoni Ġusta, li jikkonferma mill-ġdid Memorandum ta' Qbil li ġie ffirmat fl-2017. Id-djalogu dwar l-għajnuna mill-Istat huwa mekkaniżmu ta' konsultazzjoni, kooperazzjoni u trasparenza bejn iċ-Ċina u l-UE fil-qasam tal-kontroll tal-għajnuna mill-Istat. Dan id-djalogu se jkompli jmexxi 'l quddiem l-interess reċiproku u l-ħidma konġunta tal-UE u taċ-Ċina għall-promozzjoni ta' kompetizzjoni globali ġusta. Huwa wkoll parti mill-istrateġija usa' tal-Kummissjoni sabiex tindirizza d-distorsjoni li l-politiki nazzjonali tas-sussidji jikkawżaw fuq il-kundizzjonijiet globali ekwi li bihom il-kumpaniji jistgħu jikkompetu fuq il-merti tagħhom. Il-Ftehim dwar it-Termini ta' Referenza tad-Djalogu dwar il-Politika tal-Kompetizzjoni bejn l-UE u ċ-Ċina, miftiehem ukoll illum, se jieħu post żewġ dokumenti preċedenti ffirmati mill-UE u ċ-Ċina sabiex jiġu ffaċilitati talbiet għall-investigazzjoni ta' allegata mġiba antikompetittiva. Il-Ftehim jirrikonoxxi wkoll li l-UE u ċ-Ċina għandhom interess komuni li jimminimizzaw kull effett negattiv potenzjali tal-attivitajiet ta' infurzar fuq l-interessi ta' xulxin. Nindirizzaw l-isfidi globali u reġjonali flimkien Lil hinn mill-kummerċ u l-investiment, iċ-Ċina għandha r-responsabbiltà li tikkontribwixxi għal ordni globali bbażat fuq ir-regoli, li jista' jkun deċiżiv biex jiżgura rispons multilaterali effettiv għall-isfidi globali. Il-kooperazzjoni bejn l-UE u ċ-Ċina diġà wriet li hija kruċjali, mill-ġlieda kontra t-tibdil fil-klima sas-sostenn għall-Pjan ta' Azzjoni Komprensiv Konġunt dwar il-programm nukleari tal-Iran. Wara d-Djalogu Strateġiku ta' Livell Għoli, kopresedut mir-Rappreżentant Għoli/Viċi President, Federica Mogherini u l-Kunsillier tal-Istat Ċiniż, Wang Yi, kif ukoll id-diskussjoni bejn il-Ministri tal-Affarijiet Barranin tal-UE u l-Kunsillier tal-Istat Wang dwar ir-relazzjonijiet bejn l-UE u ċ-Ċina fit-18 ta' Marzu, il-mexxejja organizzaw diskussjonijiet produttivi dwar il-kooperazzjoni barranija u tas-sigurtà u s-sitwazzjoni fil-viċinati rispettivi tagħhom. Modi biex tiġi appoġġjata soluzzjoni paċifika fuq il-Peniżola Koreana; it-tkomplija ta' implimentazzjoni sħiħa u effettiva tal-ftehim nukleari mal-Iran; ħidma konġunta u koordinata fuq il-proċess ta' paċi fl-Afganistan; u s-sitwazzjoni fl-Ukraina kollha ġew indirizzati. Il-mexxejja ddiskutew ukoll sfidi oħra barranin u ta' sigurtà, bħal dawk fil-Venezwela u fl-Afrika. L-UE fakkret l-importanza tal-applikazzjoni tad-dritt internazzjonali u l-kooperazzjoni kontra attivitajiet ċibernetiċi malizzjużi, inkluż is-serq ta' proprjetà intellettwali permezz tal-ICT, għal ċiberspazju miftuħ, stabbli u sigur. Is-Summit irrikonoxxa wkoll li n-netwerks 5G se jipprovdu s-sinsla għall-iżvilupp ekonomiku u soċjali futur. Fis-26 ta' Marzu l-Kummissjoni rrakkomandat li meta jiskjeraw in-networks tal-5G l-Istati Membri kollha jwettqu valutazzjoni tar-riskju sħiħa u jieħdu l-miżuri tas-sigurtà xierqa. Ir-rakkomandazzjoni għandha wkoll l-għan li tibni approċċ koordinat tal-UE kemm għall-valutazzjoni kif ukoll għall-ġestjoni tar-riskju. Hija ma għandhiex fil-mira tagħha kumpaniji jew pajjiżi speċifiċi. Il-protezzjoni u t-titjib tad-drittijiet tal-bniedem qegħdin fil-qalba tal-Unjoni Ewropea u tas-sħubijiet globali tagħha u għalhekk il-Mexxejja indirizzaw ukoll kwistjonijiet bħal dawn, ġimgħa wara li l-UE u ċ-Ċina kellhom l-aħħar Djalogu dwar id-Drittijiet tal-Bniedem. Il-mexxejja ddiskutew il-potenzjal enormi biex ikomplu jgħaqqdu l-Ewropa u l-Asja b'mod sostenibbli u bbażat fuq il-prinċipji tas-suq. Filwaqt li jibnu fuq ir-raba' laqgħa tal-Pjattaforma ta' Konnettività bejn l-UE u ċ-Ċina, li saret fil-marġini tas-Summit, l-UE u ċ-Ċina eżaminaw modi biex joħolqu sinerġiji bejn l-approċċ tal-UE għall-konnettività, inkluż in-Netwerk Trans-Ewropew tat-Trasport, u l-Inizjattiva “Belt and Road” taċ-Ċina. Il-mexxejja impenjaw ruħhom favur il-ftuħ, it-trasparenza u kundizzjonijiet ekwi fil-qasam tal-konnettività infrastrutturali, kif ukoll l-implimentazzjoni, li tagħti benefiċċju reċiproku, tal-proġetti tal-Pjattaforma ta' Konnettività bejn l-UE u ċ-Ċina. Il-mexxejja laqgħu wkoll il-ftehim li ntlaħaq taħt il-Pjattaforma tal-Konnettività dwar it-Termini ta' Referenza għal Studju Konġunt biex jiġu identifikati l-aktar kurituri tat-trasport sostenibbli ibbażati fuq il-ferrovija bejn l-Ewropa u ċ-Ċina. L-UE u ċ-Ċina jmexxu t-tranżizzjoni lejn enerġija nadifa lejn l-ilħuq tal-għanijiet skont il-Ftehim ta' Pariġi. Il-Kummissarju għall-Azzjoni Klimatika u l-Enerġija, Miguel Arias Cañete, u l-kontroparti Ċiniż tiegħu, Zhang Jianhua, l-Amministratur tal-Aġenzija Nazzjonali tal-Enerġija Ċiniża, iffirmaw, fil-marġini tas-Summit, Dikjarazzjoni Konġunta dwar l-Implimentazzjoni tal-Kooperazzjoni bejn l-UE u ċ-Ċina dwar l-Enerġija li se tipprovdi qafas għall-approfondiment u l-intensifikazzjoni tal-kooperazzjoni bejn l-UE u ċ-Ċina fil-qasam tal-enerġija. Il-kooperazzjoni se tkopri l-espansjoni tas-sorsi tal-enerġija rinnovabbli, l-effiċjenza enerġetika, l-iżvilupp ta' swieq u sistemi tal-enerġija, kif ukoll involviment akbar għall-kumpaniji fis-settur tal-enerġija bbażat fuq skambju ugwali u opportunitajiet ta' negozju reċiproċi. Għadd ta' laqgħat oħra ta' livell għoli seħħew fil-marġini tas-summit, inkluż ir-Raba' Djalogu dwar il-Kooperazzjoni fl-Innovazzjoni, kopresedut minn Carlos Moedas, il-Kummissarju għar-Riċerka, ix-Xjenza u l-Innovazzjoni, u Wang Zhigang, il-Ministru Ċiniż għax-Xjenza u t-Teknoloġija. L-UE u ċ-Ċina se jiżviluppaw pjan direzzjonali konġunt biex jarrikkixxu u jibbilanċjaw il-kooperazzjoni fir-riċerka u l-innovazzjoni, filwaqt li d-Djalogu ffoka wkoll fuq il-kundizzjonijiet qafas għall-kooperazzjoni, inkluż il-ftuħ reċiproku tal-programmi rispettivi tar-riċerka u innovazzjoni. Id-Djalogu dwar il-Politika Reġjonali u Urbana, kopresedut mill-Kummissarju għall-Politika Reġjonali, Corina Crețu, u l-Viċi-President tal-Kummissjoni Nazzjonali għall-Iżvilupp u r-Riforma, Luo Wen, se jsir għada. Huma se jiddiskutu modi biex titkabbar il-kooperazzjoni li tinsab għaddejja għall-innovazzjoni, l-appoġġ għan-negozji ġodda u n-negozji żgħar u ta' daqs medju, kif ukoll it-tranżizzjoni industrijali. Għal dan il-għan, l-UE u ċ-Ċina dalwaqt se jniedu studju konġunt li jqabbel l-approċċ tal-UE għall-innovazzjoni reġjonali (“speċjalizzazzjoni intelliġenti”) u l-istrateġiji tal-innovazzjoni rilevanti miċ-Ċina, sabiex jiġu identifikati oqsma ta' kooperazzjoni futura f'dan il-qasam. Aktar informazzjoni Dikjarazzjoni konġunta wara l-21 Summit bejn l-UE u ċ-Ċina Kummenti tal-President Jean-Claude Juncker fil-konferenza stampa wara l-21 Summit bejn l-UE u ċ-Ċina Is-sit web tas-Summit bejn l-UE u ċ-Ċina Skeda informattiva dwar ir-relazzjonijiet bejn l-UE u ċ-Ċina Is-sit web tad-delegazzjoni tal-Unjoni Ewropea għaċ-Ċina